เมื่อประมาณเดือนที่แล้ว ไช้ชวนชิมแวะไปเที่ยวเชียงใหม่ พัก เที่ยว กิน อยู่ย่านถนนนิมมาน เล็งร้านอาหารเช้าไว้ 2-3 ร้าน แต่สุดท้ายก็เลือกมาจบที่ร้าน The Larder Cafe เนื่องจากเป็นคนตื่นเช้า แวะไปเช่าจักรยาน แล้วปั่นตระเวนไปรอบ ๆ ฆ่าเวลาจนกว่าร้านจะเปิด เรียกได้ว่าเป็นลูกค้าคนแรกของร้านในวันนั้นเลยทีเดียว (ไม่ค่อยตื่นเต้นเท่าไหร่เลยเนาะ)

[ร้านนี้อยู่หนไหน?]

ร้าน The Larder Cafe ตั้งอยู่ในซอยสุขเกษม (ระหว่างนิมมานซอย 2 และ 4) ซอยที่ปักป้ายไก่ย่างเชิงดอย เชื่อมั้ยว่าเข้ามาในซอยนี้อยู่หลายหน แต่ไม่เคยสังเกตเห็นร้านนี้เลย ประการแรกป้ายชื่อร้านไม่เด่นเลย เป็นห้องแถวคูหาเล็ก ๆ ตัวร้านตั้งหลบมุมเข้าไปด้านใน มีป้ายแสตนด์บอกชื่อร้าน และเวลาเปิดปิด (8:30-15:00 น.) ขนาดไม่ใหญ่มาก ถ้ามองสูงจะไม่เห็นชื่อร้านเลย วันนั้นผมก็ขี่จักรยานเลยหน้าร้านไปด้วยเหมือนกัน จนกระทั่งต้องเปิด GPS เทียบเพื่อความแน่ใจ

[สั่งอะไรทานดี?]

เมนูอาหารเช้าที่นี่ก็เป็นแบบเรียบง่าย ส่วนใหญ่เน้นเป็นแบบ Open Sandwich (สามารถเลือกท็อปปิ้งได้เพิ่ม) รวมถึง Egg Menu ทั้งหลาย นอกจากนี้ที่ร้านยังมีขาย Home-made Croissant, Scone และ Muffin ด้วย น่ากินมาก ๆ เลย แต่น่าเสียดายวันนี้จัดไปแค่เมนูอาหารเช้าและเครื่องดื่มเท่านั้น วันหลังจะหาโอกาสมาลองเมนูของหวาน และกาแฟดูบ้าง

สำหรับทริปนี้ผมเลือกสั่ง Open Sandwich (Smoked Salmon & Cream Cheese) ไป เมนูยอดนิยมที่คนไทยชอบทาน ราคาเริ่มต้นอยู่ที่ 160 บาท ต้องการสีสันเพิ่มเติมเลยสั่งอาโวคาโดมาทานคู่กัน เพิ่มเงินอีก 65 บาท เบ็ดเสร็จเซ็ตนี้ก็ 225 บาท ถือเป็นเมนูอาหารเช้าที่มีราคาค่อนข้างสูงสำหรับคนไทย เหลียวซ้ายแลขวาร้านนี้ลูกค้าส่วนใหญ่เป็นฝรั่งครับ ดูเขาจะมีความสุขกับการพาครอบครัว คู่รัก หรือจะมาแบบโชโล่ทานอาหารเช้าแบบอารมณ์ดี นั่งชิลล์ เก๋กู้ดไปตามเรื่องตามราว รสชาติถือว่าดีที่เดียว ไม่ใช่เพราะผ่านการปรุงรส หากเป็นเพราะการคัดสรรวัตถุดิบที่ดี อื้อหือแซลมอนทานคู่กับขนมปังปาดครีมชีสแล้วมันโดนมากครับ

ส่วนเครื่องดื่มจัด Apple with Ginger คือน้ำแอปเปิ้ลผสมขิง ดูไม่น่าจะเข้ากัน แต่ว่าพอได้ทานเข้าไปแล้วสดชื่นมากครับ (65 บาท)  

[รู้สึกอย่างไรก็บอกไป]

ต้องให้คะแนนพิเศษสำหรับการรังสรรค์เมนูอาหารเช้าคุณภาพดี เนื่องจากร้านใช้วัตถุดิบค่อนข้างดี (9/10) เลยทำให้อาหารมีรสชาติอร่อยแบบดั้งเดิม ไม่ได้ผ่านการปรุงแต่งสีกลิ่นและรสมากนัก (9/10) สำหรับคนที่ชอบทานอะไรหนักไปทางซอสก็จะไม่ขอแนะนำครับ ถ้าชอบประมาณขนมปังปิ้ง ไข่ดาว ไส้กรอก จิ้ม Ketchup เยอะ ๆ นี่ไม่ใช่เลย มาที่ร้านนี้ต้องทาน ไข่น้ำ (poached egg) ไข่คน (omelette) อะไรประมาณนี้ สำหรับเรื่องความคุ้มค่า (7/10) ราคานี้ถือว่าแพงสำหรับคนไทย แต่ถ้าเปรียบเทียบกับร้าน brunch cafe ในเมืองกรุง หรือสำหรับฝรั่งทาน ถือว่ามาตรฐานครับ เรื่องบรรยากาศร้าน ถือว่าร้านนี้ไม่ได้ตกแต่งอะไรเยอะ (7/10) ไม่ได้แฟนซี กิ๊บเก๋ ประดับประดาอะไรมาก เรียกได้ว่าเป็นห้องแถวแปลงโฉมให้เป็นคาเฟ่ก็แล้วกัน จงอย่าคาดหวังว่ามันจะฮิพมากมายอย่างที่เราคุ้นเคยในกรุงเทพฯ การบริการ (8/10) เจ้าของร้าน พนักงานที่นี่ดูแลดีมาก ให้คำแนะนำในการสั่งอาหาร พูดคุยภาษาอังกฤษกับชาวต่างชาติได้ดี มีความรู้ความเชี่ยวชาญเรื่องอาหารดี และที่สำคัญคือเป็นมิตรกับลูกค้า อันนี้ต้องชมครับ